తార్సర్ సరస్సు

తార్సర్ సరస్సు జమ్మూ కాశ్మీర్ లోని కాశ్మీర్ లోయలో గల అనంతనాగ్ జిల్లాలోని అరు ప్రాంతంలో ఉంది. తార్సర్-మార్సర్ సరస్సులు కాశ్మీర్ లోయలో గల అత్యంత ప్రసిద్ధమైన జంట సరస్సులు.

ప్రత్యేకత
మార్సర్ సరస్సు నుండి ఈ సరస్సు 4,000 మీటర్ల(13,000 అడుగులు) ఎత్తులో ఉన్న పర్వతంతో వేరు చేయబడి ఉంటుంది. ఈ రెండు సరస్సుల సామీప్యత, సారూప్య భౌతిక లక్షణాల కారణంగా, రెండు సరస్సులను జంట సోదరీమణులు అని పిలుస్తారు. ఈ రెండు సరస్సులు అనేక సంవత్సరాలుగా ప్రసిద్ధ పర్యాటక కేంద్రంగా పేరు పొందాయి. ఇది తార్సర్-మార్సర్ ట్రెక్ అనే పేరుతో కాశ్మీర్ లోయలో అత్యంత ప్రసిద్ధమైన ట్రెక్‌లలో ఒకటిగా ప్రసిద్ది చెందింది.  16 వ శతాబ్దపు కశ్మీరీ పాలకుడు యూసుఫ్ షా చాక్ తన కవిత్వంలో ఈ జంట సరస్సులను పేర్కొన్నాడు.
 ఈ సరస్సు నుండి వచ్చిన ప్రవాహం దీనికి తూర్పున 15 కిమీ దూరంలో ఉన్న లిడర్‌వాట్ వద్ద లిడర్ నదిలో కలుస్తుంది.

భౌగోళికం
శీతాకాలంలో, తార్సర్ సరస్సు గడ్డకడుతుంది, భారీ మంచుతో కప్పబడి ఉంటుంది. ఇది వేసవిలో కూడా తేలియాడే మంచును కలిగి ఉంటుంది. ఈ సరస్సు చుట్టూ అనేక రకాల పూల మొక్కలు వికసించి ఉంటాయి. హెడీసరం అని పిలువబడే పువ్వులు వసంత ఋతువు చివరలో సరస్సు చుట్టూ ఉన్న ప్రాంతమంతటా కనిపిస్తాయి.

పక్షులు
ఇక్కడికి వేసవికాలంలో అనేక రకాల వలస పక్షులు వస్తాయి  వీటిలో బార్-హెడ్ గీస్, లామర్‌గేయర్‌లు, హిమాలయన్ డేగలు, బ్లాక్ బుల్బుల్స్ ముఖ్యమైనవి.

ప్రయాణం
తార్సర్ సరస్సు జూన్ నుండి సెప్టెంబర్ మధ్య గల వేసవి సమయంలో మాత్రమే అందుబాటులో ఉంటుంది. శీతాకాలంలో, భారీ మంచు కారణంగా ట్రెక్‌లు మూసివేయబడతాయి. దీనిని శ్రీనగర్ నుండి అనంతనాగ్, పహల్గామ్ మీదుగా అరు ట్రెక్కింగ్ క్యాంప్‌కు వెళ్లే 102 కిమీల రోడ్డు ద్వారా చేరుకోవచ్చు.

మరో మార్గం గందర్‌బల్ గుండా వెళుతుంది. ఈ మార్గం సింద్ వ్యాలీలోని సర్‌ఫ్రా వద్ద ప్రారంభం అవుతుంది. ఈ ట్రెక్ నిటారుగా ఉన్న కారణంగా, అరు-లిడ్డెర్వాట్ ట్రెక్ ద్వారా సరస్సును చేరుకోవడం, సర్ఫ్రా సింద్ వ్యాలీ ట్రెక్ ద్వారా తిరిగి రావడం ఉత్తమం.

ఇంకో మార్గం శ్రీనగర్ మీదుగా ఉంది.  ఈ మార్గం మార్సర్ సరస్సు వరకు ఉంటుంది. అక్కడి నుండి 4200 మీటర్ల ఎత్తులో ఉన్న పర్వతాన్ని దాటి తార్సర్ సరస్సును చేరుకోవచ్చు.

మూలాలు

సరస్సులు
జమ్మూ కాశ్మీరు
నీటి వనరులు